અપશુકનની વાત જ પહેલાં સાંભળો. આપણે ત્યાં શુકન અને અપશુકન વિશે અનેક માન્યતાઓ છે, તેનું એક જૂનું હિન્દી પુસ્તક પણ વાંચ્યું. સંસ્કૃત શ્લોકો પણ હતા. આમાં શું સાચું હશે તેની ખબર નથી, પણ ઘણા વખત પહેલાં આ અંગે એક કસોટી કરવાનું મન થયું. દાખલા તરીકે આપણે ત્યાં બિલાડી આડી ઊતરે એટલે માણસ માને કે અપશુકન થયા. કંઈક વિધ્ન આવશે, આફત આવશે. વર્ષો પહેલાં બિલાડી આડી ઊતરે ત્યારે મારા મનમાં એક ફડક ઊભી થતી. એક વાર નક્કી કર્યું કે બિલાડી આડી ઊતરે ત્યારે એક ક્ષણ પણ થોભ્યા વિના નિર્ધારીત માર્ગે આગળ વધવું જોઈએ. જોઈએ શું થાય છે ? પછી તો આવો અખતરો પાંચેક વાર કર્યો. બિલાડી આડી ઊતરી હોવા છતાં કોઈ કામમાં આડુંઅવળું થયું નહીં! દરેક વખતે ઊલટી સારી રચના થઈ.